tartuNLP/wikipedia-smugri-20251201 huggingface dataset:
Arsiansaari

Arsiansaari () on entinen kylä Leningradin alueen Jaaman piirin Narvusin kunnassa Venäjällä. Se sijaitsi Rosonajoen varrella noin kuusi kilometriä Suuresta-Narvusista etelään.
Rosonajoen kylä mainitaan ensimmäisen kerran Novgorodin Šelonin viidenneksen verokirjassa vuonna 1571. 1580-luvun ruotsalaismiehityksen aikana se esiintyy nimillä "Årsia, Arsia" ja "Artzia". 1600-luvulla erotettiin ”Ruhtinaan Arsia” eli Suuri-Arsia sekä Pieni-Arsia, jota kutsuttiin Saarenkyläksi tai Arsiansaareksi. Suuri-Arsia lakkasi olemasta vuonna 1802, jolloin Iittovan kartanon omistaja karkotti sen asukkaat Siperiaan.
Vuonna 1848 Arsiansaaressa asui 74 inkerinsuomalaista, jotka kuuluivat Kosemkinan luterilaiseen seurakuntaan. Iittovan kartanon omistanut Karl Robert von Nesselrode luovutti heidät samana vuonna velkojensa korvauksena valtiolle. Arsiansaaren suomalaissukuja olivat Husu, Hyvönen, Jussila, Kaulio, Lahna, Lallu, Molo, Orpo, Roju ja Saarni. Vuonna 1862 kylässä oli 14 taloa ja 81 asukasta. Vuonna 1899 Arsiansaari kuului kyläkuntana Narvusin volostiin. Sen 122 asukasta olivat kaikki suomalaisia ja yhtä lukuun ottamatta uskonnoltaan luterilaisia.
Tarton rauhan jälkeen Neuvosto-Venäjän ja Viron raja kulki Rosonajokea pitkin. Venäjän puolelle jäänyt Arsiansaari lienee hävinnyt toiseen maailmansotaan mennessä, kun taas Viron puolelle syntyi uusi kylä Uusi-Arsia. Sodan jälkeen sen rakennukset siirrettiin muihin kyliin.
Bank of Beijing

Bank of Beijing () aiemmalta nimeltään "Beijing City Commercial Bank") on suuri kiinalainen pankki, jonka kotipaikka on Peking.
Talousjulkaisu Forbesin maailman suurimpien julkisesti noteerattujen yritysten Forbes Global 2000 -listalla Bank of Beijing oli vuonna 2016 sijalla 254 ollen samalla 34. suurin kiinalainen pörssiyritys. Pankin markkina-arvo oli 20 miljardia Yhdysvaltain dollaria (toukokuussa 2016) ja liikevaihto 13,6 miljardia USD (2015). Vuoden 2015 lopussa henkilökuntaan kuului runsas 13 700 työntekijää. Pankin osake noteerataan ainakin Shanghain pörssissä.
Taseensa perusteella (281,11 mrd. USD) pankki luokiteltiin vuonna 2016 maailman 79. suurimmaksi julkisesti noteeratuksi pankiksi. Tällä mittarilla kiinalaispankki oli samaa kokoluokkaa kuin ruotsalainen Svenska Handelsbanken.
Sixtus Syrjänen

Simeon Sixtus Syrjänen (30. toukokuuta 1876 Sääksmäki – 4. syyskuuta 1970 Tampere) oli suomalainen insinööri ja yritysjohtaja.
Sixtus Syrjänen työskenteli aluksi paperi- ja konetehtaissa ja kävi Helsingin teollisuuskoulun koneenrakennsukurssin sekä Polyteknillisen opiston sähköteknillisen kurssin. Syrjänen oli aluksi Forssa Oy:n konepajan johtajana. Hän muutti 1906 Tampereen Epilään ja oli työssä Tampereen Konetehtaan piirustuskonttorissa. Hän perusti yhdessä kunnallisneuvos Otto Thunebergin kanssa Epilään sahanteriä ja muita koneenteriä valmistaneen Oy Sahanterän vuonna 1910. Thunebergin maille rakennettu yhtiön tehdas aloitti toimintansa 1911. Syrjänen toimi yhtiön teknillisenä ja toimitusjohtajana. Vuonna 1911 Syrjänen ja Thuneberg perustivat myös viereisellä tontilla toimineen Epilän Konepaja Oy:n.
Oy Sahanterä valmisti kehäsahoja ja sirkkeleitä, pilkkomiskoneen teriä ja vuodesta 1930 alkaen myös viiloja. Yhtiö kasvoi nopeasti ensimmäisen maailmansodan aikana Venäjän viennin ansiosta ja tehdasta laajennettiin 1917. Suomen sisällissodan aikana Sahanterän konttori ja varastorakennukset sekä Epilän Konepajan tehdasrakennus ja isännöitsijän talo paloivat 29. maaliskuuta 1918 Epilässä käytyjen taisteluiden aikana. Molempien yhtiöiden toimitilat rakennettiin uudelleen sodan jälkeen.
1930-luvun lamakauden aikana Sahanterän tilaukset vähenivät ja työväkeä jouduttiin samoin vähentämään. Syrjänen järjesti osalle työntekijöistä väliaikaista työtä aloittamalla asuintalonsa Rauhanlinnan puistossa Porin radan vieressä roomalaistyylisen kylpylän rakennustyöt. Puutarhaan muodostuneen lammen rannalle rakennettiin betoninen puolipyöreä paviljonki ja lammen yli takorautainen kaarisilta. Suhdanteiden parannuttua kylpylän rakentajat palasivat työhön takaisin tehtaalle. Sahanterän palveluksessa oli 1930-luvun lopulla 69 henkilöä.
Syrjänen siirsi jo 1930-luvulla osan Sahanterän osakkeista pojalleen Tauno Syrjäselle (1905–1988). Vuonna 1979 yhtiön osakkeet siirtyivät kaupalla Säästöpankkien Kiinteistönvälitys Oy:lle. Yhtiö muutettiin asunto-osakeyhtiöksi ja tehtaan paikalle rakennettiin rivitaloja. Syrjäsen asuintalo Rauhanlinna purettiin 1988 ja sen tilalle rakennettiin rivitaloja. Rauhanlinnan puutarhaan rakennetun kylpylän rauniot ovat säilyneet. 
Syrjänen oli Pohjois-Pirkkalan kunnanvaltuuston jäsenenä ja toimi kunnan tilintarkastajana.
North East Line

North East Line on Singaporen Mass Rapid Transit -metrojärjestelmän linja. Se avattiin liikenteelle 20. kesäkuuta 2003. 21.6 kilometrin pituisella linjalla on 17 asemaa. Se kulkee kokonaan maan alla ja on täysin automatisoitu.
North East Line on North South Linen ja East West Linen jälkeen MRT:n kolmanneksi vanhin linja. Sen rakentamista ehdotettiin jo 1990-luvun puolivälissä, mutta linjan päässä olevat Sengkangin ja Punggolin lähiöt eivät olleet vielä tarpeeksi kehittyneitä. Niinpä linjan rakentaminen aloitettiin vasta vuonna 1997.
Hua Xia Bank

Hua Xia Bank (; myös muodossa Huaxia Bank) on suuri kiinalainen liikepankki, jonka kotipaikka on Peking.
Talousjulkaisu Forbesin maailman suurimpien julkisesti noteerattujen yritysten Forbes Global 2000 -listalla Hua Xia Bank oli vuonna 2016 sijalla 245 ollen samalla listan 33. suurin kiinalainen pörssiyritys. Pankin markkina-arvo oli 16,7 miljardia Yhdysvaltain dollaria (toukokuussa 2016) ja liikevaihto 16,93 miljardia USD (2015). Vuoden 2015 lopussa pankin henkilökuntaan kuului runsas 34 000 ihmistä. Pankin osake noteerataan ainakin Shanghain pörssissä.
Taseensa perusteella (311,20 mrd. USD) pankki luokiteltiin vuonna 2016 maailman 73. suurimmaksi julkisesti noteeratuksi pankiksi.
Mars Observer

Mars Observer (tunnettiin myös nimellä Mars Geoscience/Climatology Orbiter) oli Nasan 1018 kilogrammaa painava avaruusluotain, joka laukaistiin Marsiin 25. syyskuuta 1992 Cape Canaveral Air Force Stationin laukaisukompleksi 40:stä, Floridasta. Luotaimen oli tarkoitus tutkia Marsin pintaa, ilmakehää, ilmastoa ja magneettikenttää.
Elokuun 21. päivä 1993, kolme päivää ennen Marsin kiertoradalle saapumistaan, yhteys luotaimeen katkesi. Yrityksistä huolimatta luotaimeen ei saatu enää luotua yhteyttä. Naval Research Laboratoryn tekemässä tutkimuksessa todennäköisimmäksi syyksi yhteyden katkeamiselle epäiltiin repeämää luotaimen propulsiojärjestelmän polttoaineen paineistussäiliössä. Uskotaan, että hypergolinen polttoaine pääsi vuotamaan järjestelmässä venttiilien yli luotaimen ollessa matkalla kohti Marsia. Tämän seurauksena polttoaine ja hapetin pääsivät yhdistymään ennenaikaisesti, ennen kuin ne saavuttivat polttokammion. Vuotava kaasu ja polttoaine aiheuttivat luotaimen hallitsemattoman pyörimisen ja saivat sen menemään "epävarmuustilaan". Tämä häiritsi tallennettua komentosarjaa eikä radiolähetin enää käynnistynyt.
Luotaimen tärkeimmät tieteelliset tavoitteet olivat määrittää Marsin pintamateriaalin globaali aineellinen ja mineraloginen luonne, määrittää Marsin topografia ja painovoimakenttä, osoittaa Marsin magneettikentän luonne, ottaa selvää volatiilien ja pölyn hetkellisestä avaruudellisesta jakautumisesta, runsaudesta, alkuperistä ja niiden muodastamista doliineista sekä tutkia Marsin ilmakehän rakennetta ja kiertoliikettä. Tehtävän kokonaiskustannukseksi on arvioitu 813 miljoonaa dollaria.
Muistiarkkitehtuuri

Muistiarkkitehtuuri on tietokoneen muistin käsittelymalli.
Tietokoneen muistirakenne voidaan jakaa kahteen seuraavasti:
Tietokoneen muisti "tietokonejärjestelmissä" voi olla jaettu suorittimien välillä ("Shared memory") tai hajautettu ("Distributed memory") klusterin tapauksessa.
Ryhmittely.
Lisäksi muistin jako moniprosessointitietokoneissa voidaan ryhmitellä seuraavasti:
"Unified Memory Architecture" (UMA) viittaa integroitujen grafiikkasuorittimien () tapaan jakaa tietokoneen keskusmuistia suorittimen kanssa.
Toisin kuin yleiskäyttöisissä tietokoneissa sulautetuissa järjestelmissä muistiarkkitehtuuria voidaan muokata käytettävää sovelluskohdetta varten muiden laitteistomuokkausten ohella.
NUMA-arkkitehtuurissa eri pisteissä sijaitsevalla muistilla, jota suoritin voi käyttää, on erilainen suorituskyky. Tähän vaikuttavat signaaliväylän etäisyys, sekä jakaminen toisten suorittimien kanssa. Vaikutukset on huomattu suurissa järjestelmissä ja useamman suoritinkannan tietokoneissa, mutta myöhemmin myös monen ytimen suorittimissa.
China Everbright Bank

China Everbright Bank () on suuri kiinalainen liikepankki. Pankin kotipaikka on Peking.
Talousjulkaisu Forbesin maailman suurimpien julkisesti noteerattujen yritysten Forbes Global 2000 -listalla China Everbright Bank oli vuonna 2016 sijalla 139 ollen samalla 21. suurin kiinalainen pörssiyritys. Pankin markkina-arvo oli 25,7 miljardia Yhdysvaltain dollaria (toukokuussa 2016) ja liikevaihto 27,1 miljardia USD (2015). Vuoden 2015 lopussa pankin henkilökuntaan kuului runsas 40 000 ihmistä. Pankin osake noteerataan Shanghain ja Hongkongin pörsseissä.
Taseensa perusteella (487,87 mrd. USD) pankki luokiteltiin vuonna 2016 maailman 52. suurimmaksi julkisesti noteeratuksi pankiksi. Tällä mittarilla se oli tanskalaisen Danske Bankin kokoluokkaa.
Partiotyttöjen Maailmanliitto

Partiotyttöjen Maailmanliitto eli World Association of Girl Guides and Girl Scouts (lyhenne WAGGGS) on partioliikkeen kansainvälinen maailmanjärjestö. Siihen kuuluu 146 kansallista jäsenjärjestöä ("Member Organization"), joilla on yhteensä noin 10 miljoonaa jäsentä. Partiotyttöjen Maailmanliiton lisäksi on olemassa toinen suuri maailmanjärjestö, Partioliikkeen Maailmanjärjestö (WOSM, "World Organization of the Scout Movement").
Maailmanliiton tehtävänä on 29. Maailmankonferenssin päätöksen mukaan: "”Auttaa tyttöjä ja nuoria naisia käyttämään kaikki mahdollisuutensa kehittyäkseen vastuullisiksi maailman kansalaisiksi.”"
Organisaatio.
Maailmankonferenssi.
Maailmankonferenssi ("World Conference") on Partiotyttöjen Maailmanliiton ylin päättävä elin, joka kokoontuu kolmen vuoden välein. Jokaisella jäsenjärjestöllä on oikeus lähettää konferenssiin kaksi delegaattia. Sen tehtävänä on hyväksyä päätöslauselmia ("resolution"), joiden perusteella maailmanliiton toimintaa kehitetään, valita jäsenet Maailmanhallitukseen ja hyväksyä uudet jäsenjärjestöt tai erottaa niitä.
Maailmanliiton 20. Maailmankonferenssi vuonna 1969 järjestettiin Otaniemen Dipolissa, Espoossa parin kuukauden välillä samassa paikassa järjestetystä Partioliikkeen Maailmanjärjestön 22. Maailmankonferenssista.
Maailmanhallitus.
Maailmankomitea ("World Board", aiemmin "World Committee") on Partiotyttöjen Maailmanliitto toimeenpaneva elin. Hallitukseen kuuluu 12 Maailmankonferenssissa kuuden vuoden kaudelle valittua jäsentä ja viisi maailmanliiton alueiden valitsemaa jäsentä. Lisäksi jäsenenä on virkansa puolesta rahastokomitean puheenjohtaja.
Maailmanhallituksessa istuu tällä hetkellä yksi suomalainen: Heidi Jokinen, joka nousi vuonna 2016 varajäsenestä varsinaiseksi jäseneksi toisen jäsenen luovuttua paikastaan. Muita maailmanhallituksessa istuneita suomalaisia ovat: Anni Collan (1932–1938), Sylvi Visapää (1946–1952, josta puheenjohtajana 1950–1952), Helvi Sipilä (1957–1966) ja Doris Stockmann (1978–1987, josta puheenjohtajana 1984–1987).
Alueet.
Partiotyttöjen Maailmanliitolla on viisi aluetta ("Region"). Aluejako on muuten samanlainen kuin Partioliikkeen Maailmanjärjestössä, mutta WOSMin Euraasian alue on jaettu WAGGGSin Euroopan alueen ja Aasian ja Tyynenmeren alueen kesken.
Maailmantoimisto.
Maailmantoimisto ("World Bureau") on Partiotyttöjen Maailmanliiton sihteeristö, joka sijaitsee Lontoon Olave Centerissä, Yhdistyneessä kuningaskunnassa. Maailmantoimisto toimii englanniksi, espanjaksi ja ranskaksi.
Partiokodit.
Partiotyttöjen Maailmanliitolla on viisi partiokotia ("World Center") eripuolilla maailmaa:
Tunnus.
Partiotyttöjen Maailmanliiton tunnus on sinisellä taustalla oleva kultainen kolmiapila. Sininen väri symboloi taivasta ja kultainen sieltä hehkuvaa aurinkoa. Apilan lehdyköissä olevat tähdet edustavat partioihanteita ja -lupausta. Lehtisuoni on kompassineula, joka osoittaa oikeaa suuntaa, ylöspäin ja merkin alapäässä oleva tuli, joka kuvastaa rakkauden liekkiä. Tunnuksen uloin ympyrä symboloi yhteistä Maailmanliittoa.
David Pizzoni Elfving

David Pizzoni Elfving (s. 26. marraskuuta 1985) on ruotsalainen jääpalloilija. Hän edustaa Ruotsin Elitserienissä pelaavaa Hammarby IF:ää.
Uransa Pizzoni Elfving aloitti Gustavsberg IF:n kakkosjoukkueessa BK Bergetissä. Siirryttyään vuonna 2002 Sandvikenin urheilukioon hän siirtyi myös Gustavsbergistä Sandvikens AIK:n riveihin kolmeksi kaudeksi. Sen jälkeen hän pelasi kauden Söderforsissa GoIF:n riveissä, mutta palasi kaudeksi 2006-2007 vielä Sandvikeniin.
Kaudesta 2007-2008 alkaen Pizzoni Elfving on edustanut tukholmalaista Hammarby IF:ää, jonka riveissä hän on saavuttanut mestrauuden vuosina 2010 ja 2013. 
Pizzoni Elfving nousi jo Ruotsin juniorimaajoukkueisiin, ja A-maajoukkueeseen hän nousi syksyllä 2013.
Siviiliammatiltaan Pizzoni Elfving on rakennusinsinööri, jonka hän kävi suoritti Gävlessä. 
Saavutukset.
Maajoukkueessa
Seurajoukkueissa
Henkilökohtaisesti
Life (Simply Redin albumi)

Life on Simply Redin viides studioalbumi, joka julkaistiin lokakuussa 1995. Ensimmäinen single “Fairground” tuli ensimmäinen hitti saavuttaa ensimmäisen sijan Britannian singlelistalla. Albumi saavutti myös ensimmäisen sijan Britannian albumilistalla.
Kappaleet.
Kaikki kappaleet on säveltänyt ja sanoittanut Mick Hucknall.
China Citic Bank

China Citic Bank () on suuri kiinalainen liikepankki. Pankin kotipaikka on Peking. Pankin osake noteerataan Shanghain ja Hongkongin pörsseissä.
Talousjulkaisu Forbesin maailman suurimpien julkisesti noteerattujen yritysten Forbes Global 2000 -listalla China Citic Bank oli vuonna 2016 sijalla 79 ollen samalla 15. suurin kiinalainen pörssiyritys. Pankin markkina-arvo oli 40,4 miljardia Yhdysvaltain dollaria (toukokuussa 2016) ja liikevaihto 41,2 miljardia USD (2015). Vuoden 2015 lopussa henkilökuntaan kuului runsas 56 400 ihmistä. Pankin sisaryritys Citic Securities oli saman Forbesin maailmanlistan 309. suurin yritys.
Taseensa perusteella (788,89 mrd. USD) pankki luokiteltiin vuonna 2016 maailman 37. suurimmaksi julkisesti noteeratuksi pankiksi. Tällä mittarilla se oli noin 10 prosenttia ruotsalaista Nordeaa suurempi pankkikonserni.
Carl Wilhelm Rosenlew

Carl Wilhelm Rosenlew (1. lokakuuta 1873 Pori – 22. joulukuuta 1942 Pori) oli suomalainen lääkäri, W. Rosenlew &amp; Co Ab:n pääjohtaja ja Vanajanlinnan rakennuttaja ja omistaja.
Perhe.
Rosenlewin vanhemmat olivat kauppaneuvos Fredrik Wilhelm Rosenlew ja Emma Karolina Björkman. Rosenlew oli naimisissa 1897–1922 Olga Kochtomowin kanssa ja vuodesta 1925 Märtha Helena Standertskjöldin (os. von Knorring) kanssa, joka oli Anton Leonard von Knorringin ja kreivitär Hedvig Lovisa Armfeltin tytär. Ensimmäisestä avioliitosta syntyivät pojat Folmer Wilhelm ja Nils Erik Wilhelm.
Ura.
Hän pääsi ylioppilaaksi 1891 (Nya svenska lärovärket i Helsingfors) ja opiskeli Helsingin yliopistossa valmistuen lääketieteen kandidaatiksi 1895, lääketieteen lisensiaatiksi 1900 ja lääketieteen tohtoriksi 1903.
Rosenlew toimi yleisen sairaalan gynekologisen osaston apulaislääkärinä 1900–1904 ja Helsingin yliopiston patologis-anatomisen laitoksen amanuenssina 1905–1907. Hän oli W. Rosenlew &amp; Co Ab:n pääjohtajana vuodesta 1907 alkaen.
Rosenlew toimi Suomen Sahaliiton ja Puunjalostusteollisuuden keskusliiton puheenjohtajana 1918-1925.
Anglofiili.
Rosenlew oli englantilaisen kulttuurin ihailija, mikä näytti olevan ominaista Rosenlewin suvulle, koska hänen isänsä Fredrik Wilhelm Rosenlew ja Hugo-veljensä olivat Iso-Britannian kunniakonsuleita Porissa. Hänen toinen veljensä Fredrik Valter avioitui brittiläistaustaisen Martina Isabella Gibsonin kanssa, joka oli ruukinpatruuna James Alexander Gibsonin ja Martina Maria Julia Barclayn tytär.
Rosenlew ajoi Rolls-Roycella Vanajanlinnassa. Hän tilasi puvut lontoolaiselta vaatturilta. Hänen tilaussukissaan oli Rosenlew-suvun vaakuna. Hän harrasti englantilaista elämäntyyliä omistamassaan ja rakennuttamassaan Vanajanlinnassa.
Vanajanlinnan rakennuttaja ja omistaja.
Rosenlew osti 1916 Harvialassa Katumajärven rannalla sijainneen Äikäälän tilan ja laajensi sitä maanostoilla yli 500 hehtaarin kokoiseksi. Hän rakennutti 1919–1924 tilalle Vanajanlinnan nimellä tunnetun punatiilisen metsästyslinnan jonka suunnitteli arkkitehti Sigurd Frosterus. Rosenlew harrasti Vanajanlinnan mailla hirvikaatoja, fasaaninmetsästystä ja näyttäviä rapujuhlia. Kartanossa vieraili useita talouselämän ja politiikan merkkihenkilöitä kuten marsalkka Carl Gustaf Emil Mannerheim, presidentti Pehr Evind Svinhufvud, presidentti Risto Ryti ja makeistehtailija Karl Fazer.
Talousvaikeuksiin joutunut Rosenlew myi linnan 1941 saksalaiselle asekauppiaalle Willi Daugsille ja jatkosodan jälkeen Vanajanlinna joutui saksalaissaatavina Neuvostoliiton haltuun. Presidentti Risto Ryti halusi ostaa Vanajanlinnan tasavallan presidentin kesäasunnoksi, mutta hän hävisi tarjouskilpailun, koska sisäministeri Toivo Horelli suosi Daugsia. Ryti raivostui tapauksesta. Rosenlew suri Vanajanlinnan kohtaloa ja hän menehtyi seuraavana vuonna.
Maaliskuussa vuonna 2024 Vanajanlinnassa avautui Carl Wilhelm Rosenlewin nimikkoravintola.
Yleisurheilun sisäratojen Euroopan-mestaruuskilpailut 2017

34. yleisurheilun sisäratojen Euroopan-mestaruuskilpailut järjestettiin Serbian Belgradissa 3.–5. maaliskuuta 2017. Kilpailupaikkana toimi Kombank arena.
Mitalitaulukko.
      Isäntämaa
China Minsheng Banking

China Minsheng Banking (China Minsheng Banking Corp., Ltd., myös China Minsheng Bank; ) on suuri kiinalainen liikepankkikonserni. Yrityksen kotipaikka on Peking. Pankin osake noteerataan Shanghain pörssissä.
Talousjulkaisu Forbesin maailman suurimpien julkisesti noteerattujen yritysten Forbes Global 2000 -listalla China Minsheng Banking oli vuonna 2016 sijalla 65 ollen samalla listan 14. suurin kiinalainen pörssiyritys. Pankin markkina-arvo oli 49,3 miljardia Yhdysvaltain dollaria (toukokuussa 2016) ja liikevaihto 42,4 miljardia USD (2015). Vuoden 2015 lopussa henkilökuntaa suurpankilla oli  000.
Taseensa perusteella (696,24 mrd. USD) pankki luokiteltiin vuonna 2016 maailman 43. suurimmaksi julkisesti noteeratuksi pankiksi. Kiinalaispankki oli tällä mittarilla ruotsalaispankki Nordean kokoluokkaa.
Emilia Vihantola

Emilia Johanna Vihantola, o.s. "Kärkkäinen", vs. 5. heinäkuuta 1985) on suomalainen crossfit-urheilija ja painonnostaja. Hänen seuransa on CF Kuopio Barbell Club.
Urheilu-ura.
Crossfit.
Vihantola on kilpaillut crossfitissä vuodesta 2013. Hän on muun muassa osallistunut Tampereella järjestettäviin Winter War-kisoihin viisi kertaa (2013-2017), ja hänen paras sijoituksensa on kolmas vuonna 2017.
Vihantola on voittanut pienempiä yksilökilpailuita ja osallistunut myös pari- ja joukkuekilpailuihin sekä kotimaassa että ulkomailla. 
Painonnosto.
Painonnostossa Vihantola on kilpaillut vuodesta 2016, jolloin hän onnistui nostamaan tulosrajat vuoden 2017 Suomen-mestaruuskilpailuihin. Helmikuussa järjestetyissä SM-kilpailuissa hän sijoittui hopealle tempauksessa, työnnössä ja yhteistuloksessa tuloksella 70+87=157kg.
Ander Capa

Ander Capa Rodríguez (s. 8. helmikuuta 1992 Portugalete, Espanja) on espanjalainen jalkapalloilija. Hän on edustanut Espanjan Primera Divisiónissa Eibaria ja Athletic Bilbaota sekä viimeksi Segunda Divisiónissa Levantea. Hän on pelipaikaltaan joko oikea laitapuolustaja tai laitalinkki.
Seurajoukkueura.
Capa pelasi uransa ensimmäisen ammattilaisottelunsa Eibarin joukkueessa 18. elokuuta 2013 Real Jaénia vastaan. Ensimmäisen maalinsa hän teki 28. syyskuuta 2013 ottelussa Sporting de Gijónia vastaan.
Kaudella 2013–2014 Capa pelasi yhteensä 31 sarjaottelua ja teki niissä kaksi maalia, jonka päätteeksi seura nousi ensimmäistä kertaa historiassaan maan pääsarjaan Primera Divisióniin. Hän pelasi ensimmäisen ottelunsa maan korkeimmalla sarjatasolla 24. elokuuta 2014, jossa Eibar kohtasi kotikentällään Real Sociedadin.
19. marraskuuta 2015 Capa teki seuran kanssa vuoteen 2018 asti ulottuvan jatkosopimuksen.
1. syyskyyta 2017 Capa teki nelivuotisen sopimuksen baskiseura Athletic Bilbaon kanssa. Sopimus astui voimaan heinäkuussa 2018.
Industrial Bank

Industrial Bank Co., Ltd. (, pinyin: Xīngyè Yínháng) on Kiinan suurimpia pörssinoteerattuja liikepankkeja. Pankin kotipaikka on Fuzhou. Pankin osake noteerataan Shanghain pörssissä.
Talousjulkaisu Forbesin maailman suurimpien julkisesti noteerattujen yritysten Forbes Global 2000 -listalla Industrial Bank oli vuonna 2016 sijalla 59 ollen samalla 13. suurin Forbesin listan kiinalainen pörssiyritys. Pankin markkina-arvo oli 47,3 miljardia Yhdysvaltain dollaria (toukokuussa 2016) ja liikevaihto 45,0 miljardia USD (2015). Vuoden 2015 lopussa suurpankin henkilökuntaan kuului runsas 50 000 työntekijää.
Taseensa perusteella (815,85 mrd. USD) pankki luokiteltiin vuonna 2016 maailman 35. suurimmaksi julkisesti noteeratuksi pankiksi.
Alexia Runggaldier

Alexia Runggaldier (s. 27. marraskuuta 1991 Bressanone) on italialainen ampumahiihdon MM-mitalisti. Hän edustaa "Fiamme Oro di Moena" -seuraa ja on pituudeltaan 171 cm. Hän on ammatiltaan poliisi.
Runggaldier kilpaili maailmancupissa ensimmäisen kerran kaudella 2011–2012. Ensimmäiset maailmancupin pisteensä hän saavutti oltuaan 33:s Hochfilzenin pikakilpailussa kaudella 2012–2013. Kymmenen parhaan joukossa hän debytoi oltuaan kymmenes Oslon MM-kilpailujen 2016 normaalimatkalla. Ensimmäisen maailmancupin palkintosijansa hän saavutti oltuaan kolmas Antholzin normaalimatkalla kaudella 2016–2017. Hochfilzenin MM-kilpailuissa 2017 hän saavutti normaalimatkalla pronssia selvittyään kilpailusta ilman sakkominuutteja. Samojen kisojen yhteislähdössä hän oli yhdeksäs ja takaa-ajossa viidestoista. Normaalimatkan maailmancupin kokonaispisteissä hän oli kolmas.
Runggaldier saavutti nuorimpien junioreiden MM-kilpailuissa pronssia viestissä 2008 ja 2009. Nuorten MM-kilpailuissa hän sai viestissä hopeaa 2011 ja 2012. Rulla-ampumahiihdon MM-kilpailuissa hän saavutti sekaviestissä hopeaa 2013. Hän sai EM-hopeaa normaalimatkalla 2018.
SpaceX CRS-11

SpaceX CRS-11 (myös SpX-11) oli SpaceX:n rahtilento kansainväliselle avaruusasemalle. Yhtiön Falcon 9 Full Thrust -raketti laukaisi Dragon-rahtikapselin hyötykuormineen 3. kesäkuuta 2017. Lento kuuluu NASAn Commercial Resupply Services -ohjelmaan.
Lento oli ensimmäinen, jossa käytettiin uudelleen jo aiemmin lentänyttä Dragon-alusta. Alus lensi vastaavanlaisen lennon SpaceX CRS-4 vuonna 2014. 
Rahtina oli noin 2700 kg erilaisia tarvikkeita ja kokeita.
Laukaisuajankohdan kehitys ja valmistelut.
CRS-11 oli yksi 12 alkuperäisestä CRS-ohjelman puitteissa SpaceX:ltä tilatuista kansainvälisen avaruusaseman rahtilennoista.
Rahti.
Rahtina Dragonin paineistetussa osassa oli erilaisia tarvikkeita miehistölle ja asemalle sekä tieteellisiä kokeita. Paineistamattomassa osassa rahtina oli kolme asemaan kiinnitettävää havainto- ja tuotekehityslaitteistoa. Näistä NICER eli Neutron Star Interior Composition Explorer on Nasan neutronitähtiä havainnoiva laitteisto. ROSA eli Roll-Out Solar Array on U.S. Air Force Research Laboratoryn aurinkopaneeli-koelaitteisto. MUSES eli Multiple User System for Earth Sensing on Teledyne Brownin alusta Maata havainnoiville suurtarkkuus- ja hyperspektrikameroille.
Rahdin massakoostumus oli seuraava:
Armas Liljeberg

Armas Basilius Liljeberg (8. syyskuuta 1893 – 1. heinäkuuta 1980 Bennington, Vermont) oli suomalainen upseeri. Hän kuului niin sanottuihin tsaarinupseereihin, jotka olivat saaneet koulutuksensa ja palvelleet Venäjän keisarillisessa armeijassa. 
Elämä.
Ensimmäisen maailmansodan aikana Liljeberg palveli itärintamalla alikapteenina 148. Kaspian rykmentissä. Suomen sisällissodassa hän johti Länsi-Uudenmaan suojeluskuntalaista koottua "Sigurdskårenia". Se osallistui Kirkkonummen taisteluihin, kunnes antautui punaisille Upinniemessä 27. helmikuuta. Liljeberg kuitenkin vetäytyi Tammisaaren saaristossa sijaitsevaan Tovön saareen, jossa hän majaili Saksan Itämeren divisioonan maihinnousuun saakka. Tämän jälkeen hän oli mukana kokoamassa Tammisaaren suojeluskuntaa ja siirtyi pian Helsingin suojeluskunnan jäsenistä muodostetun Helsingin jääkäriprikaatin komppanianpäälliköksi.
Suomen armeijan palvelukseen Liljeberg tuli syyskuussa 1918 ja toukokuussa 1919 hänet ylennettiin kapteeniksi. Liljeberg toimi muun muassa Rannikkotykistörykmentti 3:n päällikkönä, kunnes lukuisten muiden ”ryssänupseerien” tavoin erotettiin upuolustusvoimista ja pidätettiin virastaan joulukuussa 1921 suojeluskuntaselkkauksen takia. Tämän jälkeen Liljeberg muutti Yhdysvaltoihin, jossa hän asui aluksi Massachusettsin osavaltiossa. Hän sai kansalaisuuden vuonna 1933. Talvisodan aikana Liljeberg organisoi amerikansuomalaisten vapaaehtoisten kokoamista ja vieraili tuolloin myös Suomessa. Hän kuoli Yhdysvalloissa vuonna 1980.
Martti Frick

Martti Leonard Frick (1. huhtikuuta 1916 Uusikaupunki – 15. elokuuta 1994 Hämeenlinna) oli suomalainen upseeri, joka toimi muun muassa Panssarikoulun johtajana ja Porin prikaatin komentajana.
Frickin vanhemmat olivat apteekkari Knut Frick ja Helmi Gummerus. Hänen puolisonsa vuodesta 1943 oli Helvi Heino.
Frick tuli ylioppilaaksi Viipurin reaalilyseosta 1937, Kadettikoulusta hän valmistui 1941. Talvisodassa Frick toimi komppanianpäällikkönä Kevyt osasto 11:ssä, jatkosodassa hän toimi komppanianpäällikkönä ja komentajan apulaisena Jääkäripataljoona 4:ssä. Frick haavoittui sodissa viisi kertaa.
Sotien jälkeen Frick toimi komppanianpäällikkönä Jääkäripataljoona 4:ssä vuodesta 1945 ja Panssarivaunupataljoonassa 1946–1959. Sotakorkeakoulussa hän työskenteli opettajana 1951–1958 ja sitten Panssarirykmentin koulutusupseerina ja sotilastarkkailijana Libanonissa 1958. Panssarivaunupataljoonan komentajana Frick toimi 1958–1961 ja 1966, Panssarikoulun johtajana 1961–1964, Porin prikaatin komentajana 1966–1968, sotilasasiamiehenä Yhdysvalloissa ja Kanadassa 1968–1971 ja sotilasuransa lopuksi Pääesikunnan tiedusteluosaston päällikkönä 1971–1972, ennen eroamistaan vakinaisesta palveluksesta.
Frick ylennettiin reservin vänrikiksi 1939, reservin luutnantiksi 1941, luutnantiksi 1942, kapteeniksi 1943, majuriksi 1953, everstiluutnantiksi 1959 ja everstiksi 1966.
Flashlight (Kasia Mośin kappale)

Flashlight on puolalaislaulaja Kasia Mośin esittämä kappale, jolla hän edusti Puolaa vuoden 2017 Euroviisuissa.
Kappale kilpaili Euroviisujen ensimmäisessä semifinaalissa 9. toukokuuta, jossa se sijoittui yhdeksänneksi 119 pisteellä ja pääsi finaaliin. Finaalissa se sai 64 pistettä ja jäi sijalle 22.
Sakari Kannosto

Sakari Kannosto (s. 8. lokakuuta 1973 Helsinki) on suomalainen kuvanveistäjä, Erkki Kannoston poika. Hän valmistui Kuvataideakatemiasta vuonna 2005. Hänet tunnetaan suurikokoisista valmisesineitä ja kierrätysmateriaaleja hyödyntävistä installaatioistaan sekä keraamisista eläimistään. Kannoston teokset liittyvät usein kuluttamiseen ja ihmisen luontosuhteeseen. Tällä hetkellä hän toimii kuvataiteen lehtorin virassa Omniassa Espoossa.
Vuosina 2013–2014 Sakari Kannosto osallistui Villa Karon residenssiin Beninissä tarkastelemalla globaalin jäteongelman ulottuvuuksia ja järjestämällä paikallisille lapsille kierrätysveistotyöpajan. Hän teki Beninissä myös kaksi veistosta: jäteongelmaa ja sen ratkaisua symboloivan "Afrikanan" ja ihmisen roolia ympäristöään muuttavana voimana kommentoivan "Dieu peut toutin".
Tunnustuksia.
Sakari Kannostolle myönnettiin Suomen Ympäristökasvatuksen Seuran Ympäristökasvatuksen ruusu vuonna 2014. Palkinnon myöntäjän mukaan Kannoston toteuttama taidepainotteinen ympäristökasvatus monipuolistaa ympäristökasvatuksen menetelmävalikoimaa. Lisäksi hän käsittelee töissään ja opetuksessaan ympäristöteemoja ja käyttää kiinnostavasti kierrätysmateriaaleja tuoden ympäristökasvatuksen luontevaksi osaksi taideopetusta. Kannosto on toteuttanut taidepainotteista ympäristökasvatusta myös ulkomailla.
Origo (kappale)

Origo on unkarilaislaulaja Joci Pápain esittämä kappale, jolla hän edusti Unkaria vuoden 2017 Euroviisuissa.
Kappale kilpaili Euroviisujen toisessa semifinaalissa 11. toukokuuta, jossa se sijoittui toiseksi 231 pisteellä ja pääsi finaaliin. Finaalissa se sai 200 pistettä ja saavutti sijan 8.
Vanhakylä (Jaaman piiri)

Vanhakylä (, vir. "Vanaküla") on kylä Leningradin alueen Jaaman piirin Narvusin kunnassa Venäjällä. Se sijaitsee Rosonajoen varrella kahdeksan kilometriä Suuresta-Narvusista etelään. Kylässä on 22 asukasta (vuonna 2010).
Kylä mainitaan ensimmäisen kerran Novgorodin Šelonin viidenneksen verokirjassa vuonna 1571 nimellä "Ilkina". 1580-luvun ruotsalaismiehityksen aikana se esiintyy nimillä "Wenekyla, Wenekylla, Wännekylla". Nimitys "Ilkino" perustuu ortodoksiseen ristimänimeen "Ilja". Sen rinnalla käytetty inkeroisnimi "Vanakylä" vakiintui viralliseksi nimimuodoksi Viron Inkerin aikana.
Vuonna 1848 Vanhassakylässä asui 127 inkerikkoa ja 41 inkerinsuomalaista. Inkerikot kuuluivat Haavikon ortodoksiseen ja suomalaiset Kosemkinan luterilaiseen seurakuntaan. Kylän suomalaissukuja olivat Kipatsa, Pekki, Pärnänen ja Varkki. Paikalliset talonpojat olivat Iittovan kartanon maaorjia, kunnes kartanon omistanut Karl Robert von Nesselrode luovutti heidät vuonna 1848 velkojensa korvauksena valtiolle. Vuonna 1862 kylässä oli 26 taloa ja 180 asukasta. Vuonna 1899 Vanhakylä kuului kyläkuntana Narvusin volostiin. Sen 208 asukasta olivat väestönlaskennan mukaan kaikki suomalaisia, mutta luterilaisia heistä oli vain 40 henkeä.
Tarton rauhan jälkeen Vanhakylä kuului Viroon. Kylässä oli tsasouna ja baptistien rukoushuone. Naapurikylän koulussa opetettiin sekä suomeksi että viroksi. Saksalaismiehityksen aikana Vanhakylän asukkaat säästyivät väestönsiirrolta Suomeen piiloutumalla metsään. Vuonna 1944 Narvan taisteluiden aikana heidät evakuoitiin Volossovan piirin Kalmusiin, josta he pian palasivat sodalta pääosin säästyneeseen kotikyläänsä. Samana vuonna Viron Inkeri liitettiin Venäjän SFNT:n Jaaman piiriin. Vuonna 1948 Vanhaankylään perustettiin kolhoosi Voshod. Miehet komennettiin metsätöihin ja nuoriso alkoi muuttaa kaupunkeihin, etupäässä Narvaan. Vanhankylän ja Karstalan kolhoosit liitettiin pian Väikylän kalastuskolhoosiin ja sittemmin Narvusin Udarnik-Ropša -sovhoosiin.
Vanhakylä koostuu Rosonajoen molemmin puolin useilla eri alueilla sijaitsevista omakotitaloista. Kesäasukkaiden määräksi arvioidaan sata henkeä. Kylässä toimii yksityinen maatila, lomakylä ja hotelli.
Lauri Piironen

Lauri Piironen (s. 18. syyskuuta 1997 Polvijärvi) on entinen suomalainen jääkiekkoilija, joka edusti SM-liigajoukkue Saimaan Palloa. Hän oli pelipaikaltaan vasen laitahyökkääjä. Piironen pelasi lähinnä seuran A-nuorissa, mutta pelejä Liigassakin kertyi kaikkiaan kymmenen kappaletta. Piironen päätti lopettaa pelaajauransa terveydellisistä syistä johtuen vain 20-vuotiaana kauden 2017–2018 päätteeksi.
Ura.
Piironen on joensuulaisen kiekkokoulun kasvatti. Hän toimi kaudella 2012–2013 Jokipoikien C-nuorten kapteenina. Piironen oli C-nuorten SM-karsinnoissa joukkueensa paras pistemies ja maalintekijä tehoilla 6+8=14. Kaudeksi 2014–2015 hän siirtyi Saimaan Pallon B-nuoriin.
Lokakuussa 2016 Piironen teki loppukauden 2016–2017 kattavan juniorisopimuksen SaiPan SM-liigajoukkueen kanssa. Tämän jälkeen hän sai tililleen ensimmäisen SM-liigaottelunsa 6. lokakuuta 2016 Turun Palloseuraa vastaan. Piironen merkittiin SaiPan 13. hyökkääjäksi ja hän jäi lopulta ilman peliaikaa. Piirosta aiemmin SM-liigassa on esiintynyt Polvijärvellä syntyneistä pelaajista ainoastaan kaudella 2006–2007 SaiPan luukkumaalivahtina muutamissa otteluissa toiminut Vesa Reijonen.
Ensimmäiset jääaikansa SM-liigassa Piironen sai 18. helmikuuta 2017 vieraissa Mikkelin Jukureita vastaan. Hänelle avautui paikka SaiPan kokoonpanoon, kun joukkue kärsi lukuisista poissaoloista, sillä SaiPa oli ilmoittanut loukkaantuneiksi peräti kymmenen pelaajaa. Lisäksi joukkueen vahvuudesta oli poistunut siirtotakarajalla viisi kenttäpelaajaa. Piironen sai ottelussa jääaikaa 11.11 minuuttia. Liigauransa avausmaalin hän teki runkosarjan toiseksi viimeisellä kierroksella 11. maaliskuuta 2017 ylivoimalla Turun Palloseuraa vastaan. Matti Nevalainen valitsi Piirosen ottelun Alumnien tähtien kolmostähdeksi. Hän pelasi kauden aikana SM-liigassa kaikkiaan kymmenen runkosarjaottelua tehden yhden maalin.
Piironen jatkoi SaiPassa kaudella 2017–2018 vuoden mittaisella juniorisopimuksella. Hän pelasi loukkaantumisen vuoksi kauden aikana kuitenkin vain yhdeksän ottelua A-nuorissa.Piironen päätti lopettaa pelaajauransa terveydellisten syiden takia kauden 2017–2018 päätteeksi. Hän oli lopettaessaan ainoastaan 20-vuotias.
Jimi Aavikko

Jimi Joonatan Aavikko (s. 5. maaliskuuta 1997 Vantaa) on suomalainen entinen jääkiekkoilija, pelipaikaltaan vasen laitahyökkääjä. Hän pelasi urallaan seitsemän SM-liigaottelua Saimaan Pallossa kaudella 2016–2017 sekä kahdeksan Mestis-ottelua Jokipojissa kaudella 2017–2018, kunnes Aavikko päätti lopettaa pelaajauransa terveydellisistä syistä vain 20-vuotiaana joulukuussa 2017 tulleen aivotärähdyksen myötä.
Ura.
Vantaalla syntynyt Aavikko on Jokipoikien kasvatti. Hän toimi kaudella 2012–2013 seuran C-nuorten varakapteenina. Aavikko oli C-nuorten SM-sarjan runkosarjassa joukkueensa paras pistemies, maalintekijä ja syöttäjä tehoilla 25+26=51, joilla hän sijoittui koko sarjan pistepörssissä kolmanneksi. Kaudella 2015–2016 Aavikko oli 20 osumallaan Jokipoikien A-nuorten toiseksi paras maalintekijä Nemo Huhdan jälkeen.
Kaudeksi 2016–2017 Aavikko siirtyi Saimaan Pallon A-nuoriin. Hän teki seurassa SM-liigadebyyttinsä 18. helmikuuta 2017 vieraissa Mikkelin Jukureita vastaan. Aavikolle avautui paikka SaiPan kokoonpanosta, kun joukkue kärsi lukuisista poissaoloista, sillä SaiPa oli ilmoittanut loukkaantuneiksi peräti kymmenen pelaajaa. Lisäksi joukkueen vahvuudesta oli poistunut siirtotakarajalla viisi kenttäpelaajaa. Aavikko merkittiin joukkueen nelosketjuun yhdessä toisen liigadebytantin, Jesse Hallikkaan sekä toista liigaotteluaan pelanneen Kristian Afanasjevin viereen. Hän sai ottelussa jääaikaa 7.10 minuuttia. Aavikko pelasi SM-liigassa kaikkiaan seitsemän runkosarjaottelua ilman tehopisteitä.
Aavikko palasi kaudeksi 2017–2018 vuoden mittaisella Mestis-sopimuksella kasvattajaseuraansa Jokipoikiin. Hän pelasi joukkueessa kahdeksan runkosarjaottelua sekä 13 ottelua seuran A-nuorissa, kunnes joulukuussa 2017 Aavikko sai vastustajan kyynärpään päähänsä A-nuorten Mestiksen ottelussa. Hän sai tilanteessa aivotärähdyksen ja Aavikko päätti aiempienkinkin aivotärähdystensä myötä lopettaa pelaajauransa terveydellisistä syistä tammikuussa 2018.
Muuta.
Aavikko valmistui ylioppilaaksi Kimpisen lukiosta keväällä 2017.
Ermanarik

Ermanarik (myös Ermanaric, Ermanaricus tai Hermanarik; k. noin 376) oli gootteihin kuuluneiden greuthungien kuningas vuoden 375 aikoihin. Greuthungien valtakunta sijaitsi jossain nykyisen Ukrainan alueella. On epäselvää, kuinka laaja alue lopulta oli, mutta luultavasti se ulottui Pripetin soilta etelään Donin ja Dniestrin välillä. Greuthungit esitetään usein samana kansana kuin myöhemmät ostrogootit.
Roomalainen historioitsija Ammianus Marcellinus mainitsee Ermanarikin teoksessaan "Res gestae". Ammianuksen mukaan Ermanarik oli sotaisa kuningas, joka teki lopulta itsemurhan, kun alaanit ja hunnit valloittivat hänen hallitsemansa alueet 370-luvulla. Ermanarikin kuoleman jälkeen uudeksi kuninkaaksi valittiin Vithimiris.
Ermanarikista tuli jo varhain suosittu hahmo kansantarinoissa. Historioitsija Jordanesin mukaan Ermanarik olisi teloittanut naisen nimeltä Sunilda antamalla kahden villihevosen repiä hänet kahtia. Julman rangaistuksen syynä oli se, että naisen aviomies oli pettänyt Ermanarikin. Sunildan kuoleman jälkeen tämän veljet Sarus ja Ammius haavoittivat Ermanarikia vakavasti. Legendan eri muunnelmat vaikuttivat voimakkaasti keskiaikaiseen germaaniseen ja myös Englannin ja Skandinavian kirjallisuuteen. Ermanarikin nimi esiintyy monessa eri muodossa eri kirjoittajilla ja eri kielillä. Ammianus Marcellinus kutsuu häntä "Ermenrichukseksi", Jordanes "Hermanaricukseksi", norjalaiset kirjoittajat "Jörmunrekriksi" ja anglosaksit "Eormenriciksi".
Chef &amp; Sommelier

Chef &amp; Sommelier oli Helsingin Ullanlinnassa lokakuussa 2010 toimintansa aloittanut ja kesäkuussa 2017 lopettanut ravintola, jonka Suomen Gastronomien Seura valitsi vuoden ravintolaksi vuonna 2013. Keittiömestarina (chef) toimi Sasu Laukkonen.
Luomuruokaan keskittynyt ravintola sai vuonna 2014 arvostetun Michelin-tähden.
Ravintolalla oli illallistarjoilu tiistaista lauantaihin.
Laukkonen ilmoitti tiedotteessa 2. toukokuuta, että ravintola lopettaa 22. kesäkuuta 2017. Elokuun alusta tiloissa aloitti uusi ravintola nimellä "ravintola Ora".
Jesse Hallikas

Jesse Antero Hallikas (s. 14. huhtikuuta 1997 Imatra) on suomalainen jääkiekkoilija, joka edustaa Mestis-joukkue Imatran Ketterää. Hän on pelipaikaltaan vasen laitahyökkääjä.
Ura.
Hallikas aloitti jääkiekkoilun Imatran Ketterässä omien sanojensa mukaan yhdeksänvuotiaana hänen ystävänsä, nykyään Tampereen Ilveksen SM-liigajoukkueessa pelaavan Jarkko Parikan houkuteltua Hallikaan harjoituksiin. Hän siirtyi kesken kauden 2012–2013 Ketterän B-nuorten Suomi-sarjajoukkuesta Saimaan Pallon C-nuorten SM-sarjajoukkueeseen, jonka varakapteeniksi Hallikas nousi. Hän oli runkosarjassa joukkueen paras maalintekijä 15 osumallaan. Kaudeksi 2013–2014 Hallikas palasi taas Ketterään, jonka B-nuorten Mestis-joukkueen paras pistemies, maalintekijä ja syöttäjä hän oli runkosarjassa tehoilla 11+12=23. Hallikas palasi kesken kauden kuitenkin taas SaiPaan.
Alkukausi 2016–2017 SaiPan A-nuorissa jäi Hallikkaalla rikkonaiseksi loukkaantumisten vuoksi. Hän jakoi tehoilla 14+6=20 joukkueen sisäisen maalipörssin voiton Antton Mönkäreen ja Jerkko Häkkisen kanssa sekä sijoittui sisäisessä pistepörssissä neljänneksi. Hallikas teki SM-liigadebyyttinsä 18. helmikuuta 2017 vieraissa Mikkelin Jukureita vastaan. Hänelle avautui paikka SaiPan kokoonpanosta, kun joukkue kärsi lukuisista poissaoloista, sillä SaiPa oli ilmoittanut loukkaantuneiksi peräti kymmenen pelaajaa. Lisäksi joukkueen vahvuudesta oli poistunut siirtotakarajalla viisi kenttäpelaajaa. Hallikas merkittiin joukkueen nelosketjuun yhdessä toisen liigadebytantin, Jimi Aavikon sekä toista liigaotteluaan pelanneen Kristian Afanasjevin viereen. Hän sai ottelussa jääaikaa 10.32 minuuttia. Liigauransa avausmaalin Hallikas teki runkosarjan päätöskierroksella 13. maaliskuuta 2017 ylivoimalla vieraissa Tapparaa vastaan. Jyrki Silius ja Kari Heikkinen valitsivat hänet ottelun Alumnien tähtien kolmostähdeksi. Hallikas pelasi kauden aikana SM-liigassa yhdeksän runkosarjaottelua tehden yhden maalin.
Kaudella 2017–2018 Hallikas nousi SaiPan A-nuorten varakapteeniksi. Hän oli tehoilla 20+14=34 joukkueen paras maalintekijä ja toiseksi paras pistemies Sebastian Sjöholmin jälkeen. Kaudella 2018–2019 Hallikas oli SaiPan paras pistemies ja maalintekijä tehoilla 27+25=52. Hän sijoittui A-nuorten SM-liigan alkusarja ja runkosarja yhteenlaskettuna sarjan neljänneksi paras maalintekijä Bluesin Veeti Miettisen kanssa.
Hallikas siirtyi kaudeksi 2019–2020 vuoden mittaisella sopimuksella kasvattajaseuransa Imatran Ketterän Mestis-joukkueeseen. Hänen tulokaskautensa toi 37 runkosarjaottelussa tehot 5+2=7. Viidessä Suomen Cupin ottelussa Hallikas teki yhden maalin. Huhtikuussa 2020 hän teki vuoden mittaisen jatkosopimuksen Ketterän kanssa.
Kauden 2020–2021 päätteeksi Hallikas voitti Mestiksen mestaruuden. Toukokuussa 2021 hän teki Ketterän kanssa vuoden mittaisen jatkosopimuksen. Kaudella 2021–2022 Hallikas voitti sekä Mestiksen mestaruuden että Suomen Cupin. Toukokuussa 2022 hän teki Ketterän kanssa vuoden mittaisen jatkosopimuksen.
Muuta.
Hallikas on harrastanut lapsena myös jalkapalloa. Hän asuu Imatran Räikkölässä.
Erik Rosenlew

Erik Rosenlew (6. heinäkuuta 1877 Pori – 7. lokakuuta 1952 Pori) oli suomalainen vuorineuvos ja W. Rosenlew &amp; Co Ab:n johtaja.
Rosenlewin vanhemmat olivat kauppaneuvos Fredrik Wilhelm Rosenlew ja Emma Karolina Björkman. Hän pääsi ylioppilaaksi 1896 (Nya svenska lärovärket i Helsingfors) ja opiskeli Helsingin yliopistossa kemiaa valmistuen filosofian kandidaatiksi 1902 ja filosofian maisteriksi 1907. Hän opiskeli myös Zürichissä 1902–1903.
Erik Rosenlew toimi Helsingin yliopiston kemiallisen laboratorion ylimääräisenä assistenttina 1904–1906 ja vt. laboraattorina 1906–1908. Hän oli W. Rosenlew &amp; Co Ab:n johtajana vuodesta 1910 alkaen, yhtiön johtokunnan jäsenenä vuodesta 1907 ja johtokunnan varapuheenjohtajana vuodesta 1916. Hän sai vuorineuvoksen arvon 1929.
Rosenlew oli naimisissa vuodesta 1902 Karin Matilda von Frenckellin kanssa.
Ravintola Roux

Ravintola Roux on lahtelainen ravintola, joka valittiin Vuoden ravintolaksi 2016.
Noin 300 metriä Lahden rautatieaseman pohjoispuolella Keski-Lahden kaupunginosassa toimiva ravintola Roux tunnetaan korkealaatuisen klassisen ranskalaisen keittiötaidon vaalijana. Kaupunkinsa ainoa fine dining -ravintola on rakennettu vanhan apteekin tiloihin. Keittiömestarina toimii Sami Häkkinen ja toisena ravintoloitsijana Kati Häkkinen.
Magdeburgin raitiotieliikenne

Magdeburgin raitiotieliikenne on raitiotiejärjestelmä, jota käytetään Magdeburgin alueella.
Historia.
Kaupungin raitioteiden historia alkaa vuodesta 1876, jolloin perustettiin "Magdeburger Pferde-Eisenbahn-Gesellschaft". Seuraavan vuoden kesällä kaupungissa aloitettiin hevosraitiotien rakennustyöt ja lokakuussa 1877 ensimmäinen linja välillä Sudenburg–Breiter Weg–Sackstraße avattiin. Vielä saman vuoden joulukuussa avattiin toinenkin linja liikennöinnille.
Vuonna 1884 muodostettiin "Magdeburger Tramway Company Ltd." ja aloitettiin uuden itä-länsi -raitiotieyhteyden rakentaminen. Saman vuoden marraskuussa kaupunkiin avattiin jälleen uudet raitiotielinjat. Tulevina vuosina raitiotieverkostoa laajennettiin ahkerasti ja kaupunkiin avattiin muun muassa höyryraitiotielinja vuonna 1886. Vuosisadan lopulla Union-Elektricitäts-Gesellschaft osti hevosraitiotien toiminnan ja syntyi "Magdeburger-Straßen-Eisenbahn-Gesellschaft". Kaupan myötä raitiotietä alettiin sähköistää ja ensimmäinen sähköraitiotielinja aloitti toimintansa vuoden 1899 kesällä. Toukokuuhun 1900 mennessä koko rataverkko oli sähköistetty.
Vuonna 1912 kaupunki asetti tavoitteeksi ulottaa raitiotieverkoston lähiöihin, jonka myötä perustettiin "Magdeburger Vorortbahnen AG". Samalla alettiin rakentaa raitiotielinjaa Schönebeckin suuntaan.
Toisessa maailmansodassa raitiotiekalusto vaurioitui merkittävästi etenkin keskikaupungissa ja liikennöinti jouduttiin hetkellisesti keskeyttämään kokonaan. Kesällä 1945 liikennöinti lakkautettiin kokonaan pitkäksi aikaa neuvostojoukkojen takia. Vasta huhtikuussa 1946 liikennöinti aloitettiin hiljalleen uudelleen. Vuodesta 1951 lähtien raitioteitä liikennöi "VEB (K) Magdeburger Verkehrsbetriebe".
1960-luvulla raitiotiet alkoivat kokeilla liikennöintiä ilman lipuntarkastajia. Vuosikymmenen lopulla liikennöinti aloitettiin uusilla Tatra T4-vaunuilla ja raitiotieyhteys Schönebeckiin lakkautettiin. Vuonna 1975 raitiotien ensimmäinen laajennus toisen maailmansodan jälkeen otettiin käyttöön, kun rata Neustädter Seelle valmistui.
Saksojen jälleenyhdistymisen jälkeen perustettiin "Magdeburger Verkehrsbetriebe AG" liikennöimään kaupungin raitioteitä. 1990-luvulla rataverkkoa laajennettiin sekä uudistettiin ahkerasti.
2000-luvun alussa rataverkkoa on laajennettu muun muassa Europaringille sekä Reformin suuntaan. Lisäksi kalustoa on uusittu korvaamalla vanhoja Tatran raitiovaunuja NGT8D-mallisilla vaunuilla. Raitiotien merkittävää laajentamista on suunniteltu 2020-luvulle, jolloin rakennettaisiin muun muassa raitiotietunneli Magdeburgin päärautatieaseman alitse.
Kalusto.
Alla olevassa taulukossa on Magdeburgin raitioliikenteessä (linjaliikenteessä) tällä hetkellä käytettävät raitiovaunutyypit.
Breathlessly (kappale)

Breathlessly on maltalaislaulaja Claudia Faniellon esittämä kappale, jolla hän edusti Maltaa vuoden 2017 Euroviisuissa.
Kappale kilpaili Euroviisujen toisessa semifinaalissa 11. toukokuuta 2017, jossa se sai 55 pistettä, jäi sijalle 16 eikä päässyt finaaliin.
Joci Pápai

József ”Joci” Pápai (s. 22. syyskuuta 1981 Tata, Unkari) on unkarilainen laulaja, joka on etniseltä taustaltaan romani. Hän edusti Unkaria vuoden 2017 Eurovision laulukilpailussa kappaleella ”Origo”. Pápai edusti jälleen Unkaria kappaleella "Az én apám" vuoden 2019 Eurovision laulukilpailussa Tel Avivissa.
Elämäkerta.
Pápai oli tekemisissä musiikin kanssa pienestä pitäen, sillä hänen isoveljensä oli aloittanut kitaran soittamisen ja kappaleiden kirjoittamisen nelivuotiaana. Pápai sai paljon vaikutteita 1960- ja 1970-lukujen musiikista sekä rockista, popista, soulista ja R&amp;B-musiikista. Hän nousi ensimmäistä kertaa julkisuuteen vuonna 2005 osallistumalla TV2:n "Megasztár"-ohjelman toiselle tuotantokaudelle.
8. joulukuuta 2016 ilmoitettiin, että Pápai olisi yksi kolmestakymmenestä osallistujasta, jotka kilpailisivat Unkarin euroviisuedustajan paikasta "A Dal 2017" -kilpailussa. Hän voitti 18. helmikuuta 2017 järjestetyn finaalin ”Origo”-kappaleellaan ja pääsi näin edustamaan Unkaria vuoden 2017 Eurovision laulukilpailussa Kiovassa, Ukrainassa.
Pápai palasi "A Dal 2019" -kilpailuun kappaleellaan "Az én apám". 23. helmikuuta 2019 pidetyssä finaalissa hän voitti kilpailun saaden eniten ääniä yleisöltä.
Uutisjärvi

Uutisjärvi on kuivatettu järvi Urjalassa Kanta-Hämeessä. 
Nykytila.
Järvi on 2010-luvulla pääosin peltoa, osaksi ojitettua suota. Entisen järvenpohjan metsäisellä osalla on laavu.
Vesistösuhteet.
Järvi on laskenut pohjoisesta Vanhajärveen, joka on myös kuivatettu. Entinen järvi kuuluu Urjalan Rutajärveen idästä laskevan Kolkanjoen–Kokonjoen valuma-alueeseen.
Historia.
Järvi kuivatettiin vuonna 1818. Isonjaon ajankohtana vuonna 1782 järvi oli vielä avovesipintainen. Alueella vuonna 1900 kartoitetun Senaatin kartaston kartoitusajankohtana se on vielä ollut kosteana niittynä.
Lennart Rosenlew

Otto Lennart Rosenlew (19. huhtikuuta 1872 Pori – 28. heinäkuuta 1943 Suoniemi) oli suomalainen agronomi, maanviljelysneuvos ja kartanonomistaja. 
Rosenlewin vanhemmat olivat kauppaneuvos Fredrik Wilhelm Rosenlew ja Emma Karolina Björkman. Hän kävi oppikoulua vuoteen 1891 saakka ja valmistui agronomiksi Mustialasta 1895. Rosenlew teki opintomatkan Ruotsiin ja Tanskaan 1897.
Rosenlew omisti Suoniemellä Kauniaisten kartanon vuodesta 1896 ja Maurin tilan vuodesta 1910. Hän oli Suoniemen säästöpankin kamreerina vuodesta 1905, Suoniemen kunnanvaltuuston puheenjohtajana vuodesta 1919 ja Säästöpankkien Keskusosakepankin hallintoneuvoston jäsenenä vuodesta 1928.
Lennart Rosenlew oli naimisissa vuodesta 1901 Alice Löfhjelmin kanssa.
Ribitoli

 
Ribitoli eli adonitoli (C5H12O5) on sokerialkoholeihin kuuluva orgaaninen yhdiste.
Ominaisuudet ja esiintyminen luonnossa.
Ribitoli on huoneenlämpötilassa väritöntä kiteistä ainetta, jolla on makea maku. Yhdiste liukenee erittäin hyvin veteen ja lisäksi muun muassa etanoliin. Vaikka yhdisteellä on kolme kiraliakeskusta ei se silti ole optisesti aktiivinen. Tämä johtuu siitä, että yhdiste on rakenteeltaan mesoyhdiste.
Ribitolia esiintyy vapaana muun muassa kevätruusuleinikissä ("Adonis vernalis") ja jänönputkiin kuuluvassa lajissa "Bupleurum falcatum". Lisäksi se on osa riboflaviinia, flaviinimononukleotidia ja bakteerien soluseinän teikkohappoja. Eliöt biosyntetisoivat yhdistettä pelkistämällä riboosia. Eräillä bakteereilla on ribitolidehydrogenaasientsyymi, joka hapettaa ribitolin ribuloosiksi.
Valmistus.
Ribitolia voidaan valmistaa pelkistämällä riboosia. Yhdistettä voidaan valmistaa myös erytro-4-pentyyni-1,2,3-triolista.
Ravintola C

Ravintola C on tamperelainen ravintola, joka valittiin vuoden ravintolaksi alkuvuodesta 2011. Ravintola sai tunnustusta erityisesti laadukkaista raaka-aineista, huolellisesta sesonkeja seuraavasta ruoan valmistuksesta ja osuvasta ruuan ja viinien yhteensovittamisesta. 
Ravintola sijaitsee aivan Tampereen rautatieaseman länsipuolella Kyttälän kaupunginosassa. Keittiömestarina ravintola C:ssä toimii Ilkka Isotalo ja sommelièrenä on Christina Suominen. Aiemmin samassa osoitteessa on toiminut ravintola Perla.